CELEX: 62014CN0296
Language: el
Date: 2014-06-13 00:00:00
Title: Υπόθεση C-296/14 P: Αναίρεση που άσκησε την 13 η Ιουνίου 2014 η Ελληνική Δημοκρατία κατά της αποφάσεως του Γενικού Δικαστηρίου (Έβδομο τμήμα) που εκδόθηκε την 9 η Απριλίου 2014 στην υπόθεση T-150/12, Ελλάδα κατά Επιτροπής

4.8.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 253/22
            
         Αναίρεση που άσκησε την 13η Ιουνίου 2014 η Ελληνική Δημοκρατία κατά της αποφάσεως του Γενικού Δικαστηρίου (Έβδομο τμήμα) που εκδόθηκε την 9η Απριλίου 2014 στην υπόθεση T-150/12, Ελλάδα κατά Επιτροπής
   (Υπόθεση C-296/14 P)
   2014/C 253/29
   Γλώσσα διαδικασίας: η ελληνική
   
      Διάδικοι
   
   
      Αναιρεσείουσα: Ελληνική Δημοκρατία (εκπρόσωποι: Ι. Χαλκιάς και Α. Βασιλοπούλου)
   
      Αντίδικος στην αναιρετική διαδικασία: Ευρωπαϊκή Επιτροπή
   
      Αιτήματα
   
   
               —
            
            
               Να γίνει δεκτή η αίτηση αναίρεσης, να αναιρεθεί στο σύνολο της η προσβαλλόμενη απόφαση του Γενικού Δικαστηρίου της ΕΕ, κατά τα ειδικότερα εκτεθέντα, να γίνει δεκτή η προσφυγή της Ελληνικής Δημοκρατίας, να ακυρωθεί η προσβληθείσα απόφαση της ΕΕ και να καταδικαστεί η Επιτροπή στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Με τον προβαλλόμενο λόγο αναίρεσης, η Ελληνική Δημοκρατία υποστηρίζει ότι υφίσταται παραβίαση ενωσιακού δικαίου διότι το ΓΔΕΕ εσφαλμένα ερμήνευσε και εφάρμοσε το άρθρο 107 παρ. 1 και παρ. 3 περ. β' ΣΛΕΕ ως προς την συνδρομή των εξαιρετικών συνθηκών υπό τις οποίες τελούσε κατά τον κρίσιμο επίδικο χρόνο η ελληνική οικονομία.
   Ειδικότερα, με το 1ο σκέλος του λόγου αναίρεσης, υποστηρίζεται ότι κατ’ εσφαλμένη ερμηνεία και εφαρμογή του άρθρου 107 παρ. 1 ΣΛΕΕ το ΓΔΕΕ έκρινε ότι τα επίμαχα μέτρα συνιστούσαν επιλεκτικό οικονομικό πλεονέκτημα για τους δικαιούχους ικανό να απειλήσει να νοθεύσει τον ανταγωνισμό και το μεταξύ των κρατών μελών εμπόριο με δεδομένες τις εξαιρετικές συνθήκες υπό τις οποίες βρισκόταν κατά τον κρίσιμο χρόνο η Ελληνική Οικονομία, ενώ με το 2ο σκέλος του λόγου αναίρεσης, υποστηρίζεται ότι το ΓΔΕΕ προέβη σε εσφαλμένη ερμηνεία και εφαρμογή του άρθρου 107 παρ. 3 περ. β' ΣΛΕΕ διότι περιόρισε το ρυθμιστικό πεδίο της διάταξης αυτής στου όρους της Ανακοίνωσης του ΠΚΠ παρά τη συνδρομή των εξαιρετικών συνθηκών υπό τις οποίες βρισκόταν κατά τον κρίσιμο χρόνο η Ελληνική Οικονομία.